## El Consorci de Museus organitza 28 exposicions amb obra de més de 160 artistes per a donar suport al sector creatiu i als artistes afectats per la riuada

*** Presenta més de 20 cicles i festivals i un programa educatiu anual per primera vegada en les tres províncies
* El Centre del Carme conjumina diferents mirades cap a la ceràmica contemporània, la il·lustració, el videoart, l’art urbà o les falles
* L’ens museístic revisa l’obra de Pedro Orrente, Manuel Benedito, Paolo de San Leocadio o Gisbert en els museus de belles arts**

El Consorci de Museus de la Comunitat Valenciana presenta una programació per a 2025 centrada en el suport a la creació artística valenciana, en la recuperació del sector afectat per la riuada i en la vertebració del territori a través de 28 exposicions amb obra de més de 160 artistes, més de 20 programes públics i l’educació a través de l’art.

La secretària autonòmica de Cultura, Pilar Tébar, ha presentat este divendres la programació juntament amb el director-gerent del Consorci de Museus, Nicolás Bugeda.

Tébar ha assenyalat que el suport a la “creació artística afectada per les conseqüències de la riuada travessa tota la programació. En col·laboració amb les associacions d’artistes AVVAC i de galeries LAVAC, el Consorci de Museus ha sigut estos últims mesos una finestra de suport per als artistes. A través del programa Cultura Resident, ha traslladat més de 140 peces danyades als magatzems del Centre del Carme a on han sigut estabilitzades i avaluades per experts en conservació preventiva”.

La secretària autonòmica ha afegit que durant este 2025 “es continuarà treballant juntament amb associacions i artistes per a col·laborar en la recuperació del sector”.

En este sentit, Tébar ha destacat les mostres del Centre del Carme ‘La petjada de la DANA en la pràctica artística’ i la mostra que reunix el projecte ‘Salvem les fotos’ en col·laboració amb la Universitat de València (UV).

D’altra banda, Tébar ha ressaltat també que l’artista Vinz Feel Free portarà, de la mà del Consorci de Museus, part de la seua exposició ‘Principis’ a les zones afectades per la riuada o la col·lecció Carmen Thyssen que fa l’ullet a València i presta una sèrie de quadros de la seua col·lecció d’artistes valencians per a posar el focus sobre València a través d’una de les col·leccions més importants del país.

Tébar ha conclòs que la intervenció mural de l’artista de Catarroja, Pedro Mecinas per al claustre gòtic del Centre del Carme inaugura hui esta programació amb el lema ‘Alçar el vol junts’, “un missatge que el Consorci ha fet seu i des de la seua seu es projecta cap a la resta de la societat”, en relació a la recuperació de València.

Per la seua banda, el director-gerent del Consorci de Museus ha destacat que “un dels principis fundacionals del CMCV és estimular el treball d’artistes valencians o relacionats amb la Comunitat Valenciana”.

Les exposicions programades, especialment en el CCCC, busquen la major participació d’artistes per a donar suport al sector a través de mostres col·lectives. “Només en l’àmbit expositiu reunirem l’obra de més de 160 artistes, molts d’ells afectats per la riuada, als quals se sumen els que participen en els projectes educatius que es desenrotllen en els museus i en més d’un centenar de centres educatius de tota la Comunitat”.

Quant al Centre del Carme, este 2025 conjuminarà diferents mirades cap a la ceràmica contemporània, la il·lustració, el videoart i la tecnologia, el disseny, l’art urbà o les falles. La programació arranca este divendres amb Pedro Mecinas, la setmana que ve amb ‘El Bosc’ d’Hugo Martínez-Tormo i en març amb l’exposició dedicada al treball de l’artista faller José Santaeulalia, autor del disseny de la falla de l’Ajuntament d’enguany.

Destaquen la mostra d’investigació ‘Peus de fang, cor de porcellana. La ceràmica de l’art’ comissariada per José Luis Clemente, amb obra de 33 artistes o la mostra també col·lectiva ‘Història il·lustrada de la pintura valenciana comissariada’ per Catalina Martín Lloris.

Així mateix, es podran vore projectes individuals que parlen sobre la discriminació racial, en l’obra de Carlos Martiel, els perills del canvi climàtic en la mostra de Keke Vilabelda, la desmitificació de l’artista en l’obra de Laura Palau (Premi Alfons Roig 2024); els límits de l’obra pictòrica amb Mavi Escamilla o la revisió a la trajectòria de Pepe Beas.

En el marc expositiu Bugeda ha recordat que “la xarxa de museus que conformen el Consorci de Museus suma en les seues programacions la recuperació de figures vinculades als seus espais, com la revisió de l’obra de Pedro Orrente, Paolo de San Leocadio i Antonio Gisbert en els Museus de Belles Arts de València, Castelló i Alacant, respectivament. A més, es revisarà l’obra de Manuel Benedito en el Museu de la Ciutat de València”.

“De la mateixa manera, el Consorci de Museus enfortix el seu sentit de xarxa a través de col·laboracions que atenen objectius compartits” i ha destacat “la col·laboració amb la UV i la UPV amb el retorn del projecte PAM PAM! al Centre del Carme, entre altres; amb les associacions AVVAC i LAVAC, la Fundació Chirivella Soriano, que complix enguany el seu XX aniversari o les fundacions Hortensia Herrero i Daniel i Nina Carasso”.

A més, Bugeda ha anunciat “la col·laboració amb grans col·leccions com la celebració en novembre de la Biennal Castellano Comenge en el Centre del Carme”.

**Programes públics**

En el marc dels seus programes públics el Consorci de Museus ha programat o participarà en més de 20 cicles i festivals no solament en el Centre del Carme sinó també en diferents seus a Castelló i Alacant.

En el Centre del Carme se celebrarà la segona edició de ‘Claus per al cinema’ i ‘Trobades en el Carme’, que enguany es dirigirà a l’escena musical emergent. S’incorporen els cicles ‘CCCConexions’ i ‘Art i medi ambient’.

Es manté la col·laboració amb l’Institut Valencià de Cultura amb ENSEMS o Cinema Jove, entre altres esdeveniments, amb la Berklee València, l’Institut Francés i participarà en els festivals 10 Sentidos, DOCS València, Festin, Russafa Escènica, Circuiti Bucles, Migrats Dansa, Volumens i VIPA.

A més, el Consorci de Museus manté el seu compromís amb la Fira MARTE i amb la Nit de l’Art de Castelló i a Alacant amb l’experimentació artística de trobades com ENSO o el festival Màquina en Las Cigarreras o el programa ‘El patio encendido: La Lonja’.

**Educació**

Per primera vegada el Consorci de Museus es fa càrrec del programa educatiu de tres museus a Castelló, en l’EACC, a València, en el Centre del Carme i en el MACA i Las Cigarreras d’Alacant. A això se suma la xarxa PLANEA de pràctiques artístiques a l’escola pública i el màster PERMEA, organitzat en col·laboració amb la UV.

El director-gerent del Consorci de Museus ha destacat que “estos dos programes sumats al programa de residències artístiques Cultura Resident, connecten els centres d’art valencians i els artistes amb altres contextos i sabers a escala nacional i internacional la qual cosa suposa donar més oportunitats a la creació valenciana”.

Fecha: 21/02/2025